|  |  |
| --- | --- |
| **IZVJEŠĆE O SAVJETOVANJU S JAVNOŠĆU**  **U POSTUPKU DONOŠENJA ODLUKE**  Nositelj izrade izvješća: Grad Pula - Pola, Upravni odjel za urbanizam, investicije i razvojne projekte  Pula, 15.04.2024. godine | |
| **Naziv akta za koji je provedeno savjetovanje s javnošću** | **Nacrt prijedloga Odluke**  **o raspisivanju Javnog poziva za podnošenje zahtjeva za davanje na korištenje**  **zemljišta/urbanih vrtova na lokaciji Lošinjska** |
| **Naziv tijela nadležnog za izradu nacrta / provedbu savjetovanja** | Upravni odjel za urbanizam, investicije i razvojne projekte |
| **Razlozi za donošenje akta i ciljevi koji se njime žele postići uz sažetak ključnih pitanja** | Po provedenoj uspješnoj uspostavi urbanih vrtova Gregovica, te kontinuiranog interesa građana za uzgoj biljaka i boravak u prirodi, odabrana je lokacija na Lošinjskoj ulici, k.č. 3850 k.o. Pula, površine cca 14.400 m2 za uređenje novih urbanih vrtova za građane Pule. Na predmetnoj čestici organizirat se u zone s vrtnim parcelama (veličine cca 42 m2) i zajedničkim dijelovima, društveni vrt i inkluzivni vrt s senzornim i mediteranskim vrtom, osim u dijelu zemljišta koja služi za retenciju oborinske vode.  Ovim se aktom definiraju pravila za davanje parcela na korištenje, pravila postupanja i ponašanja u urbanim vrtovima i ostali elementi potrebni za uspješno korištenje datog prostora. |
| **Objava dokumenata za savjetovanje** | <https://www.pula.hr/hr/eusluge/ekonzultacije/ekonzultacije-u-tijeku/132/prijedlog-odluke-o-raspisivanju-javnog-poziva-za-podnosenje-zahtjeva-za-davanje-na-koristenje-zemljistaurbanih-vrtova-na-lokaciji-losinjska/> |
| **Razdoblje provedbe savjetovanja** | Internetsko savjetovanje s javnošću provedeno je u razdoblju od 07. ožujka 2024. godine do 07. travnja 2024. godine |
| **Pregled osnovnih pokazatelja uključenosti savjetovanja s javnošću** | U za to propisanom roku zaprimljen je 1 e-mail s iskazom interesa za korištenje parcele u urbanom vrtu: „Zainteresirana sam za urbani vrt u Lošinjskoj ulici. Molim vas daljnje upute sto trebam i kome poslati“  Stranci je proslijeđen odgovor s informacijom, ali kako isto nije predmet ovog savjetovanja, zaključuje se da prijedloga i primjedbi, od strane zainteresirane javnosti, nije bilo. |
| **Troškovi provedenog savjetovanja** | Provedba javnog savjetovanja nije iziskivala dodatne financijske troškove. |

**Pregled prihvaćenih i neprihvaćenih mišljenja i prijedloga s obrazloženjem razloga za neprihvaćanje**

|  |  |  |  |
| --- | --- | --- | --- |
| **RB** | **Sudionik savjetovanja (ime i prezime pojedinca, naziv organizacije)** | **Tekst zaprimljenog prijedloga ili mišljenja** | **Status prijedloga ili mišljenja (prihvaćanje/neprihvaćanje s obrazloženjem)** |
| **1.** | **Milan Nenezić** | **Zaprimljeno 26.02.2023.**  Pod nabavu novih kućanski uređaja koji se subvencioniraju dodati: usisavače i ugradbene indukcijske ploče. | **NE PRIHVAĆA SE**  Obzirom da predmetni električni kućanski uređaji, usisivači i indukcijske ploče, nemaju energetsku oznaku odnosno nisu klasificirani po energetskim razredima na ljestvici energetske učinkovitosti za njih ne postoji jasan kriterij po kojem bi se moglo razlučiti koji je uređaj energetski najučinkovitiji. |
| **2.** | **Ana Jovanović** | **Zaprimljeno 16.03.2023.**  Poštovani/ne,  Kupila sam perilicu rublja i s njom sam dobila naljepnicu na kojoj piše da je ta perilica energetskog razreda A+++. Čitajući Odluku, nije navedeno da i takve uređaje sufinancirate, a najvišeg su energetskog razreda. Molim da i njih uvedete u Odluku kao uređaje koji se sufinanciraju.  Hvala i srdačan pozdrav,  Ana Jovanović | **PRIHVAĆA SE**  U članku 2., stavak a), točka 1. nakon teksta: “- **zamrzivači**: energetskog razreda **D** i **E**,“ dodaje se tekst:  „ukoliko Korisnik kupi jedan od gore navedenih kućanskih uređaja, a koji je i dalje označen starom klasifikacijskom oznakom energetskog razreda A+++, isti će se smatrati prihvatljivim za sufinanciranje.“ |
| **3.** | **Možemo! Pula** | **Zaprimljeno 27.03.2023.**  **Predmet: Komentari na Nacrt prijedloga Odluke o provođenju i sufinanciranju mjera energetske učinkovitosti na području grada Pule**  Uloga gradova u energetskoj tranziciji je ključna. Sigurnost, priuštivost i neovisnost u opskrbi, smanjenje potrošnje i povećanje korištenja obnovljivih izvora energije, kao i smanjenje emisija ciljevi su koje svaka JLS ima obavezu postići i kojima treba težiti. U tom kontekstu Pula čini premalo, a s tim je u skladu i predloženi Nacrt prijedloga Odluke o provođenju i sufinanciranju mjera energetske učinkovitosti na području grada Pule (dalje: Odluka).  Kontinuirani porast cijena energije, praćen visokim izdacima za energiju u odnosu na prihode i niskom razinom energetske učinkovitosti značajni je društveni i politički problem. Situaciju je dodatno otežao i rat u Ukrajini, koji je mnoga kućanstva doveo u situaciju da donose odluke između kupovine hrane i plaćanja računa za energiju.  Prema Zakonu o izmjenama i dopunama Zakona o energetskoj učinkovitosti, Grad je bio dužan unijeti sve podatke o provedenim mjerama za poboljšanje energetske učinkovitosti u nacionalni sustav za praćenje, mjerenje i verifikaciju ušteda energije najkasnije do 15. veljače tekuće godine za prošlu godinu.  U obrazloženju prijedloga predmetne Odluke trebali su stajati takvi uneseni podaci, kako bismo znali okvirni cilj ušteda iz Akcijskog plana, provedene mjere i ostvarene uštede u 2022. Trebalo je procijeniti i napisati uštede koje se planiraju ostvariti u 2023. mjerama predloženima ovom Odlukom. To nije učinjeno, a to je je jedini način da na kraju razdoblja shvatimo jesu li mjere bile učinkovite i koje su uštede ostvarene. S obzirom da to nije navedeno, nećemo znati jesu li mjere dobro planirane i postižu li planirane ciljeve.  **SOCIJALNA NEOSJETLJIVOST**  Mjere energetske učinkovitosti trebale bi uključivati i suzbijanje energetskog siromaštva. Energetsko siromaštvo se definira kao nemogućnost kućanstva da osigura zdravstveno i društveno adekvatne uvjete stanovanja. Preporuka Europske komisije o energetskom siromaštvu iz 2020. godine ((EU) 2020/1563) navodi da „energetsko siromaštvo označava situaciju u kojoj kućanstva nemaju pristup osnovnim energetskim uslugama.“ Ali i da su „odgovarajuće grijanje, hlađenje, rasvjeta i električna energija [...] osnovne usluge neophodne za dostojanstven životni standard i zdravlje.“ Nadalje, u Preporuci se navodi i da je „…pristup energetskim uslugama ključan za socijalnu uključenost. Rješavanje problema energetskog siromaštva stoga donosi višestruke koristi, uključujući smanjenje izdataka za zdravstvo, smanjenje onečišćenja zraka, poboljšanje ugode stanovanja, smanjenje izdataka za energiju i dr.“.  Zakonom o izmjenama i dopunama Zakona o energetskoj učinkovitosti iz 2021. propisano je da “u ostvarenju obveze energetske učinkovitosti stranke obveznice se potiče povećavati energetsku učinkovitost **prioritetno** u kućanstvima koja su u riziku od energetskog siromaštva’’. U osmišljavanju mjera politike za postizanje nacionalnih okvirnih ciljeva uzima se u obzir potreba za smanjenjem energetskog siromaštva, na način da se ‘’**dio mjera energetske učinkovitosti u okviru sustava obveze energetske učinkovitosti, alternativnih mjera politike i ostalih mjera politike usmjeri na kupce u riziku od energetskog siromaštva**”. Iz tog razloga mora se hitno mijenjati Akcijski plan energetske učinkovitosti Grada Pule 2022.-2024., koji ne sadrži mjere smanjivanja energetskog siromaštva, ili je potrebno izraditi posebni Program suzbijanja energetskog siromaštva.  U Puli, nažalost, problem energetskog siromaštva nije detektiran, pa nije ni integriran u predmetnu Odluku (kao ni u Odluku o socijalnoj skrbi). Smanjenje pojavnosti i ublažavanje učinaka energetskog siromaštva držimo velikim nedostatkom u energetskoj politici Grada. Naročito kad postoji mogućnost financiranja takvih aktivnosti kombinacijom sredstava iz proračuna i sredstava iz Nacionalnog plana za oporavak i otpornost (NPOO), Višegodišnjeg financijskog okvira (VFO) 2021.-2027., kao i s njime povezanog nadolazećeg Socijalnog fonda za klimatsku politiku 2025.-2032.  Neke druge JLS imaju plan smanjenja energetskog siromaštva i uvedene mjere. Jedna od mjera su i "energetske košarice" za najranjivije skupine (davanje i ugradnja perlatora, LED žarulja, itd.), zamjenu uređaja staro za novo, ali i mjere koje se tiču sufinanciranja obnovljivih izvora energije na obiteljskim kućama (dizalice topline, sunčane elektrane za vlastitu potrošnju, itd.), zatim energetska obnova kuća i dugoročnije mjere kao što su zeleno socijalno stanovanje.  Dugoročno rješavanje problema energetskog siromaštva ne smije se miješati s jednokratnom uplatom energetskog dodatka u iznosu od 500,00 kuna / 66,35 eura temeljem Odluke Grada o socijalnoj skrbi umirovljenicima s niskim primanjima. Odlukom o socijalnoj skrbi pomažu se korisnici zajamčene minimalne naknade, no u njoj se uopće ne spominje energetsko siromaštvo.  Dugoročno je smislenije financirati energetsku učinkovitost u kućanstvima koja nisu u mogućnosti to samostalno realizirati, nego sufinancirati njihove visoke troškove energije. Uvođenjem mjera za suzbijanje energetskog siromaštva izravno se doprinosi smanjenju potrošnje energije. Da bi se to postiglo, potrebno je uspostaviti sustav praćenja kako bi se utvrdilo stvarno stanje pojavnosti energetskog siromaštva na području Pule (prikupljanje i obrada podataka u suradnji sa svim relevantnim institucijama).  **S tim u vezi, mjere sufinanciranja koje se predlažu Odlukom neće motivirati osobe slabijeg imovinskog stanja na njihovo korištenje. S obzirom da su električna vozila te instalacije sunčanih elektrana skupe investicije, mjerom koju predlažete koristit će se isključivo imućniji građani.**    **NEUČINKOVITOST PREDLOŽENIH MJERA**  Premda se navodi da ovim mjerama Grad utječe na smanjenje potrošnje energije iz neobnovljivih izvora, te smanjenje emisija stakleničkih plinova, a potiče korištenje solarne energije kao obnovljivog izvora energije, nije navedeno u kojoj se mjeri postavljeni ciljevi iz Akcijskog plana energetske učinkovitosti Grada Pule za period od 2022. do 2024. godine (dalje: Akcijski plan) ostvaruju mjerama u 2023. godini:  "Grad će provođenje mjera energetske učinkovitosti sufinancirati u iznosu od:   * 100,00 eura po pojedinom kućanskom uređaju, * 340,00 eura po pojedinom električnom biciklu, skuteru ili mopedu. * maksimalno 400,00 eura, ali ne više od 30% za uslugu izrade Glavnog projekta za solarnu elektranu u mrežnom radu za obiteljsku kuću, * maksimalno 1.350,00 eura, ali ne više od 35% za nabavu novih fotonaponskih sunčanih modula potrebnih za izradu solarne elektrane na obiteljskoj kući."   Nije navedeno ni u kojoj mjeri sufinanciranje iz ove odluke kumulativno doprinosi cilju navedenih planiranih ušteda iz Akcijskog plana.    Nisu definirani iznosi sredstava na raspolaganju za svaki dio mjere, odnosno koliko je novaca na raspolaganju za kućanske uređaje, koliko za vozila, a koliko za projekte solarnih elektrana.  Ako se nitko ne javi za sufinanciranje fotonaponskih instalacija, hoće li se onda preostali dio sredstava koristiti za sufinanciranje kućanskih aparata? Jer ako se npr. sve potroši na kućanske uređaje, što se postiglo?  **Stoga bi trebalo definirati ukupni iznos sredstava planiranih za realizaciju predmetne Odluke, te dodatno specificirati iznose po svim grupama poticaja.**    U Akcijskom planu je navedeno da je iznos godišnje uštede za sufinanciranje kupnje 100-injak kućanskih aparata 72,15 MWh i 23,81 tona Co2. Navedeni iznos ušteda je nerealan.  Među najvećim potrošačima struje u kućanstvu su hladnjaci, koji prosječno troše 1-2 kwh. Oni učinkovitiji troše cca 30% manje:  -godišnja potrošnja prosječnog frižidera: 365 x 2 kWh = 730 kWh,  -godišnja potrošnja učinkovitog frižidera: 730 kWh x 70% = 511 kWh,  -ušteda od zamjene: 730 - 511 kWh = 220 kWh  -ušteda od zamjene 100 frižidera: 220 kWh \* 100 frižidera = 22 MWh.  Radi se o uštedi za uređaje koji najviše troše, a to nisu svi koji se ovom Odlukom sufinanciraju. Osim toga, dopušta se sufinanciranje niskih razreda energetske učinkovitosti, pa je učinak još i manji. Dakle, navedena godišnja ušteda od 75 MWh u ovoj mjeri predviđena Akcijskim planom je više nego nerealna, odnosno navedena ušteda je više od 3 puta veća od realne.  To sve pod uvjetom da se sufinanciraju visoko energetski razredi hladnjaka, što u slučaju prijedloga ove Odluke nije slučaj. Naime, predlaže se sufinanciranje hladnjaka D i E razreda (?!). Tako će uštede biti još i manje. Apsurdna je ova odredba Odluke: "Zbog nedostupnosti energetskih razreda A, B i C (po novim energetskim oznakama), za pojedine kućanske uređaje na hrvatskom tržištu, omogućuje se sufinanciranje energetskih razreda D i E (po novim energetskim oznakama) za kućanske uređaje kojima su to trenutno najviši dostupni energetski razredi na domaćem tržištu."  **Ostaje potpuno nejasno zbog čega bi se financirali najmanje učinkoviti energetski razredi? Što se time želi postići?**  Ovom Odlukom predlaže se sufinancirati i sušilice za rublje, još jedan od aparata koji troši velike količine energije, premda je jasno da je glavni način uštede sušenje rublja prirodnim putem. U Puli s time nemamo problema. Zaista nema nikakvog smisla sufinancirati gutače energije koji nisu, u stvari, potrebni.  Sufinanciranje kućanskih uređaja nije učinkovita mjera kada je riječ o povećanju energetske učinkovitosti. Naravno, svakim nešto boljim kućanskim uređajem doći će do smanjivanja potrošnje energije, te posljedično time i do smanjenja emisija stakleničkih plinova. Međutim, to su praktički zanemarivi iznosi ušteda, tj. smanjenja na godišnjoj razini. **Ta se mjera doima populistička mjera za stvaranja dobrog dojma u javnosti, a ne mjera kojom se potiče energetska učinkovitost.**  Evo i dokaza: usporedba dvije Electrolux perilice rublja sličnih karakteristika (8 kg i 1400 o/min). Dakle, jedna je razred A, druga C. Prema izračunu (tj. metodologiji koja se koristi za izračun - tako da bude usporedivo), perilica A troši u jednom ciklusu 0,424 kWh, a ona C razreda troši 0,625 kWh.  Dakle, razlika, tj. ušteda je 0,201 kWh/ciklus. E sad je pitanje broja pranja godišnje, a tu dolazimo do potreba i navika korisnika.... Ali recimo, neka to čak bude i 1 pranje dnevno, što sigurno nije prosjek (osim za veće obitelji), onda je ušteda na godišnjoj razini 73,4 kWh godišnje. Da to izrazimo u novcima (da se dobije bolja slika), ušteda bi bila 7,8 EUR godišnje. Dakle, sa 100 eura javnog novca financira se ušteda od 7,8 eura. Ni u 10 godina se ne može vratiti javni uloženi novac jer je vijek trajanja današnjih uređaja kraći.  Da bi se ostvarila iole značajnija ušteda, trebalo bi sufinancirati barem 1.000 kućanstava. Rezultat bi bio: potrošenih 100.000 EUR iz gradske blagajne i ušteda od 73.365 kWh godišnje električne energije. To je smiješno malo na godišnjem nivou. A troši se 100.000 EUR!  U odluci stoji da "sama dinamika provedbe mjera ovisit će o raspoloživim proračunskim sredstvima Grada Pule". **Nije jasno zbog čega se ne navode sredstva osigurana u proračunu Grada Pule za 2023.** (mjere poticanja energetske učinkovitosti nalaze se i u proračunu za 2023. aktivnost A303001, Zaštita okoliša, zrak i energetska učinkovitost) **ili sredstva navedena u Akcijskom planu?**  Definicija energetske učinkovitosti je da je to odnos između ostvarenog korisnog učinka i energije potrošene za ostvarenje tog učinka. **Bez iznosa planiranih sredstava za svaku mjeru i planiranih učinaka ne možemo znati radi li se zaista o mjerama energetske učinkovitosti. U predmetnoj Odluci ne postoji ni jedan od ta dva elementa na temelju kojih se računa učinkovitost.**  U Akcijskom planu za trogodišnje razdoblje 2022.- 2024. stoji da će se za provođenje mjera koristiti sredstva s pozicije energetske učinkovitosti i to:  - 70.000,00 kn godišnje (manje od 10.000 eura) za sufinanciranje kupnje novih kućanskih aparata razreda A, B i C s iznosom od 700,00kn po korisniku. S obzirom na iznos sufinanciranja od 100 eura po uređaju, radi se o 100 uređaja.  - 150.000,00 kn godišnje (20.000 eura) za sufinanciranje izrade projektne dokumentacije i instalacije fotonaponskih sustava na obiteljske kuće u određenom postotku. S obzorom na iznos sufinanciranja od 400 i 1350 eura po projektu li instalaciji, radi se o npr. 7 instalacija i 25 projekata.  - 30.000,00 kn godišnje (oko 4.000 eura) za sufinanciranje kupnje novih električnih bicikala, skutera i motora. S obzirom na iznos sufinanciranja od 340 eura po uređaju, radi se o 11 vozila.  Taj godišnji iznos od 250.000 kn godišnje ili 33.200 eura odgovara najavama gradonačelnika objavljenima u medijima krajem 2022. :  [*https://www.pula.hr/hr/novosti/detail/24147/grad-pula-sufinancirat-ce-provodjenje-mjera-energetske-ucinkovitosti/*](https://www.pula.hr/hr/novosti/detail/24147/grad-pula-sufinancirat-ce-provodjenje-mjera-energetske-ucinkovitosti/)  **Stoga je nejasno zbog čega se planirani iznosi po pojedinim mjerama ne navode i u Nacrtu Odluke?**  Mjere za poboljšanje energetske učinkovitosti su sve radnje koje redovito vode provjerljivom i mjerljivom ili procjenjivom poboljšanju energetske učinkovitosti.  **NEDOSTATAK KAPACITETA ZA OBLIKOVANJE ENERGETSKI UČINKOVITIH PROMETNIH POLITIKA**  Iz mjera Akcijskog plana vidljivo je s koliko malo znanja se raspolaže i koliko malo napora se ulaže u smanjivanje emisija iz najznačajnijeg izvora emisija u gradu - prometa. Glavni je problem u nedostatku političke volje i kapaciteta za iznalaženje rješenja.  Tako u Akcijskom planu stoji podatak da potrošnja Grada Pule na godišnjoj razini iznosi prosječno 26.679,90 MWh. Najznačajniji sektor potrošnje je sektor prometa s iznosom od 13.652,76 MWh godišnje, potom sektor zgradarstva (uključujući potrošnju crpnih stanica, pročišćivače, itd.) s iznosom od 8.214,01 MWh i javna rasvjeta s iznosom od 4.813,13 MWh.  Dakle, promet je jedan od najvećih problema u gradu, a jedine mjere u Akcijskom planu u trogodišnjem periodu su sufinanciranje kupnje električnih bicikala, skutera i motora, kupnja dvije čistilice I "uvođenje park&ride sustava". Za park&ride sustav se navodi da su "trenutačno u fazi implementacije nove parking zone na dvije lokacije: Mandrač - 250 mjesta i Gregovica - 400 mjesta".  Znamo da se taj sustav, na način na koji ga je pokušao implementirati Grad u suradnji s Pula parkingom pokazao totalnim promašajem (na vrijeme smo upozoravali na nedostatke i predlagali rješenja, koja nisu usvojena), te da se do kraja planiranog razdoblja neće staviti u funkciju. Tako da je cilj "poticanja građane da parkiraju na periferiji grada te da koriste javni prijevoz ili električne romobile i bicikle da dođu do centra grada", unatoč milijunskim iznosima za uređenja parkirališta u prve dvije od tri godine planirane Akcijskim planom ostao bez ikakvog rezultata. Time ni planirana godišnja ušteda od 482,03 MWh, kao ni ušteda u emisijama od 12,87 tona Co2 nije i neće biti ostvarena.  Sufinanciranje kupovine 11 električnih skutera, mopeda ili bicikala godišnje trebalo bi proizvesti uštede od 16,8 MWh i 4,3 tone CO2 manje. Nije jasno kako ste došli do izračuna ušteda jer je pitanje što električne bicikle, skuteri ili mopedi zamjenjuju. Ako zamjenjuju bicikle, povećavaju potrošnju energije. Jedino ako zamjenjuju automobil, uštede su značajne.    **BOLJA PRAKSA**  Grad Pula zaostaje u mnogome za drugima, nedostaju neke ključne aktivnosti u poticanju energetske učinkovitosti, stoga dajemo neke primjere boljih gradova. Tako se npr. pred gradom Križevcima možemo samo crvenjeti od srama:   * projekte i fotonaponske instalacije financiraju s 500 i 2500 eura još od 2020. godine * 2016. godine započeli su s pilot projektom sakupljanja biootpada iz kućanstava pod nazivom „Biootpadom do energije!“ i danas imaju nekoliko bioplinskih postrojenja, koja koriste i zeleni otpad iz parkova * osnovali su prvu energetsku zadrugu građana; realizirali su grupno ulaganje građana u obnovljive izvore energije * osnovali su Energetsko – klimatski ured za informiranje građana * planiraju proizvodnju geotermalne energije i izradu terminala za intermodalni prijevoz (s elektrifikacijom željeznica) * javni prijevoz modernizirali su električnim autobusima, javnim i električnim biciklima * planiraju izgradnju velike sunčane elektrane od 6,7 MW, investira HEP s time da 20% mora ostaviti za građane (građani investiraju i ostvaruju prihode)   U Splitu i Zagrebu su u pogonu aplikacije za građane kojom oni mogu odrediti potencijal sunčane elektrane na svom krovu i izračunati isplativost takvog ulaganja. ITD…  **Možemo! Pula** | **DJELOMIČNO SE PRIHVAĆA**  Obzirom da se u zaprimljenim Komentarima na Nacrt prijedloga Odluke isti ne referiraju isključivo na mjere predviđene prijedlogom Odluke, u nastavku slijede očitovanja na pojedine prijedloge unutar komentara koji se direktno odnose na Nacrt prijedloga Odluke o provođenju i sufinanciranju mjera energetske učinkovitosti na području grada Pule. Radi preglednijeg uvida u data očitovanja, dijelovi teksta na koje se očitujemo označeni su određenom bojom, kojom je označeno i očitovanje na pojedini komentar.  **PRIHVAĆA SE**  Obrazloženje Prijedloga Odluke dopunjuje se tablicom u kojoj su prikazane uštede postignute provedbom mjera iz Odluke u 2022. godini. Prošlogodišnjim provođenjem predmetnih mjera ostvarene su uštede kako slijedi:  U nastavku slijedi i tablica ušteda koje se planiraju postići u 2023. godini, planirane uštede izračunate su prema realno postignutim uštedama provedbom mjera u 2022. godini.    **PRIMLJENO NA ZNANJE**  Hvala na komentarima, već početkom slijedeće godine krećemo s izradom Akcijskog plana za naredno trogodišnje razdoblje te ćemo u sklopu planiranja mjera sagledati adekvatan pristup i na predloženu problematiku.  **PRIHVAĆA SE**  Obrazloženje Odluke se dopunjuje: Obzirom na povećani iznos proračunskih sredstava za provedbu mjera (53.089,00EUR) u 2023. godini, uštede koje se planiraju provedbom mjera procjenjuju se na 153,87MWh i 24,80t CO2.  **PRIHVAĆA SE**  U članku 3. dodaje se stavak 2. koji glasi:  „Proračunska sredstva za provedbu mjera na godišnjoj razini raspoređuju se po slijedećem rasteru: 60% sredstava osigurava se za provedbu sufinanciranja novih fotonaponskih sunčanih modula potrebnih za izradu solarnih elektrana na obiteljskim kućama i usluge izrade Glavnih projekata solarnih elektrana u mrežnom radu za obiteljske kuće, dok će se preostalih 40% sredstava utrošiti za sufinanciranje kupnje kućanskih uređaja i električnih vozila.“ Napomena: obzirom da je nepoznat podatak kolika će se sredstva osigurati u proračunu za sljedeće godinu, a propozicije Odluke nisu vezane za jednogodišnju provedbu, odabrano je sredstva izraziti u postotku, sukladno planiranoj raspodjeli sredstava u Akcijskom planu na snazi. Mjere sufinanciranja kućanskih uređaja i električnih vozila objedinjene su u jednom postotku (40%) u nastojanju što boljeg iskorištenja proračunskih sredstava.  **PRIMLJENO NA ZNANJE**  Akcijski plan kao i njegov sadržaj izrađeni su sukladno posebnim propisima. No, međutim, omaškom su u tabličnim prikazima za godišnje podatke iskazani oni trogodišnji.  Uzevši u obzir navedenu činjenicu u nastavku se daje osvrt na predmetni komentar i to kako slijedi:  U Akcijskom planu je navedeno da se planira 70.000,00 kn/god, tj. 100 uređaja/god (ukupno 210.000 kn). Tako je ušteda u Akcijskom planu prikazana za 300 uređaja (3 godine).  Pošto u trenutku plana ne možemo znati točno koliki broj pojedinačnih uređaja će se koristiti (frižider, perilica, itd.) za izračun uštede se koristio prosječni iznos uštede po uređaju od 240,5 kWh - dobiven modeliranjem podataka iz prijašnjih godina uzimajući u obzir broj i vrstu sufinanciranih uređaja. Naravno, preciznije uštede će se prikazati nakon provedbe mjere kada budemo imali točan broj i vrstu uređaja.  Izračun se mora vršiti preko SMIV-a koji koristi predefinirane vrijednosti za potrošnju uređaja koji se mijenjaju (propisane Pravilnikom o sustavu za praćenje, mjerenje i verifikaciju ušteda energije NN 98/2021), te su sukladno time uštede nešto veće od ovih korištenih u primjeru s hladnjakom.  Prema Akcijskom planira se ušteda od 24,05 MWh/god (72,15 MWh u planiranom razdoblju) te je u biti ona približna uštedi od 22 MWh koja je navedena u primjeru.  **DJELOMIČNO SE PRIHVAĆA**  Od uvođenja na tržište, 1994. godine, energetska oznaka jedna je od najuspješnijih inicijativa Europske unije za potrošače, pomažući im u odabiru energetski učinkovitih proizvoda, istovremeno dajući važan doprinos postizanju energetskih i klimatskih ciljeva EU. Tijekom posljednjih godina, oznaka je uspješno podržavala potrošače u uštedi energije i smanjenju troškova. Za različite grupe proizvoda energetska učinkovitost poboljšana je za više od 80%, čime je postignuta, u nekim slučajevima, ušteda od par tisuća kuna tijekom životnog vijeka proizvoda. Da bi nastavila s ovom uspješnom pričom, EU je uvela izmijenjenu, još transparentniju oznaku kako bi u budućnosti pružila još učinkovitije smjernice za potrošače.  U Hrvatskoj je nova ljestvica energetskih oznaka predstavljena potrošačima u fizičkim trgovinama i na internetskim stranicama u ožujku 2021. godine. Dotadašnja ljestvica energetske učinkovitosti od A+++ do D zamijenjena je novom, jednostavnijom ljestvicom za upotrebu, a čine ju oznake od A do G razreda bez znakova plus (+). Nove oznake uvedene su za hladnjake, zamrzivače, perilice rublja, kombinirane perilice sušilice, perilice posuđa, televizore i elektroničke zaslone. Za sve ostale grupe proizvoda, nove će oznake biti uvedene naknadno. Nove oznake temelje se na djelomično promijenjenim metodama izračuna i standardima ispitivanja. Na primjer, prosječna godišnja potrošnja energije više nije dio oznake za većinu grupa proizvoda. Umjesto toga, potrošnja energije sada se gleda po radnim satima ili radnim ciklusima. Ovo je transparentnije i omogućuje jednostavan pojedinačni izračun za različite scenarije primjene. Međutim, to također znači da se vrijednosti iz stare i nove oznake ne mogu izravno uspoređivati.  Istodobno, izmijenjena ljestvica označavanja poticaj je proizvođačima da stvaraju još inovativnije, energetski učinkovite proizvode, stoga se trenutno na tržištu, neki proizvodi još ne proizvode u najvišim kategorijama, jer proizvođači nisu još postigli tehnološka rješenja za određene razrede.  Slijedom navedenog, a upravo iz razloga jer se neki proizvodi ne proizvode u najvišim razredima na ljestvici energetske učinkovitosti, Odlukom se ostavlja financiranje hladnjaka i zamrzivača dostupnih energetskih razreda obzirom da njihova učinkovitost dosiže maksimum koji današnja tehnologija pruža.  Prihvaća se promjena Odluke na način da se u članku 2. točki 1.:   * u alineji 3 i 5, ispred slova D doda sljedeći tekst: „A, B, C,“ * u alineji 4, ispred slova C doda sljedeći tekst: „A, B,“.   **NE PRIHVAĆA SE**  Iskustvima iz provedbe mjera energetske učinkovitosti koje se sufinanciraju, osim samog aspekta ušteda, Grad je direktno involviran u komunikaciju s građanima na dnevnoj razini, a posebice u vrijeme provedbe javnog poziva, To je prilika kada se sustavno i kvalitetno educiraju građani o svim prednostima odabira energetski učinkovitih uređaja, pa i drugih učinkovitih rješenja o kojima se raspituju. Time, u direktnom kontaktu djelujemo na individualno osvještavanje građana o njihovoj vlastitoj ulozi i sudjelovanju u ublažavanju utjecaja klimatskih promjena kroz primjenu dobre prakse. Djelujući na individualnoj razini, utječe se na informiranost građana i njihovo osvještavanje o važnosti njihovog doprinosa u smanjivanju utjecaja klimatskih promjena, pa i kroz životne odabire koji tome doprinose. Kako je upravo pružanje savjetodavne i administrativne potpore, edukacija i informiranje građana jedna od važnih uloga JLS-ova u doba energetske tranzicije, smatramo svaki kontakt s građanima bitnim, a edukaciju i pružanje informacija uvelike učinkovitijim od same uštede koja se postiže kupnjom subvencioniranog kućanskog uređaja.  **DJELOMIČNO SE PRIHVAĆA**  U obrazloženju Odluke navesti će se iznos sredstava osiguranih u Proračunu za 2023. godinu, međutim iznosi za naredne godine nisu poznati, a kako se propozicije Odluke ne donose na jednogodišnje razdoblje, iznos proračunskih sredstava se u Odluci ne navodi.  **PRIMLJENO NA ZNANJE**  Zahvaljujemo na komentarima no kako se isti odnose na Akcijski plan biti će razmatrani prilikom izrade novog Akcijskog plana za naredni trogodišnji period. |